Patelė

Patelė - moteriškos lyties gyvūnas, gaminantis kiaušinėlius. Kiaušinėliu vadinama didesnė gameta heterogaminėje dauginimosi sistemoje, o mažesnes gametas - spermatozoidus - gamina vyriškos lyties organizmai - patinai. Išskyrus partenogenezės atvejus, patelės be patinų lytiškai daugintis negali.

Skirtingose organizmų grupėse lytį nulemia skirtingi veiksniai, kas gali rodyti tai, kad dvi lytys evoliucijos eigoje šiose grupėse susiformavo nepriklausomai. Lytį gali nulemti genetiniai mechanizmai arba aplinkos veiksniai.

Daugumai žinduolių būdinga XY lyties nulėmimo sistema. Žinduolis, turintis dvi X chromosomas yra patelė, o turintis X ir Y chromosomas - patinas. Paukščiams ir daliai vabzdžių būdinga ZW lyties nulėmimo sistema - dvi Z chromosomas turi patinai, o Z ir W chromosomas - patelės. Plėviasparnių patinai yra haploidiniai, o patelės diploidinės.

Lytį gali nulemti aplinkos veiksniai, pavyzdžiui, krokodilų lytį lemia kiaušinių temperatūra jauniklių vystymosi metu. Kai kurie gali keisti lytį gyvenimo eigoje priklausomai nuo įvairių aplinkybių, pavyzdžiui, pritrūkus priešingos lyties individų.

Zoologija